ആ വാര്ത്ത തെറ്റ്, കോഹ്ലി ഇന്ത്യയുടെ ക്യാപ്റ്റന് സ്ഥാനത്ത് നിന്ന് മാറില്ല സ്ഥിരീകരണവുമായി ബിസിസിഐ ട്രഷറര് ടി20 ലോകകപ്പിന് ശേഷം വിരാട് കോഹ്ലി ഇന്ത്യയുടെ ഏകദിന, ടി20 ടീമുകളുടെ നായക സ്ഥാനമൊഴിയുമെന്ന വാര്ത്തകള് തെറ്റാണെന്ന് ബിസിസിഐ ട്രഷറര് അരുണ് ധുംലാല്. കോഹ്ലി പരിമിത ഓവര് ക്രിക്കറ്റിലെ നായക സ്ഥാനം ഒഴിയാന് പോവുകയാണെന്നും ശേഷം രോഹിത് ശര്മ്മ ടീമിന്റെ നായകനാകുമെന്നും ചൂണ്ടിക്കാട്ടി ടൈംസ് ഓഫ് ഇന്ത്യ പുറത്ത് വിട്ട വാര്ത്ത ക്രിക്കറ്റ് ലോകത്ത് വലിയ ചര്ച്ചയായി മാറിയിരിക്കവെയാണ് അടിസ്ഥാനരഹിതമായ വാര്ത്തയാണ് അതെന്ന് ചൂണ്ടിക്കാട്ടി ബിസിസിഐ ട്രഷറര് രംഗത്തെത്തിയിരിക്കുന്നത്. എല്ലാ ഫോര്മ്മാറ്റുകളിലും വിരാട് കോഹ്ലി തന്നെ ഇന്ത്യന് നായകനായി തുടരും. സ്പ്ലിറ്റ് ക്യാപ്റ്റന്സിയെക്കുറിച്ച് ഞങ്ങള് ഇതു വരെ ഒന്നും തന്നെ ചര്ച്ച ചെയ്തിട്ടില്ല. അതുമായി ബന്ധപ്പെട്ട എല്ലാ വാര്ത്തകളും അസംബന്ധം മാത്രമാണ്. ന്യൂസ് ഏജന്സിയായ ഇന്ഡോ ഏഷ്യന് ന്യൂസ് സര്വീസിനോട് സംസാരിക്കവെ ബിസിസിഐ ട്രഷറര് അരുണ് ധുംലാല് വ്യക്തമാക്കി. അതേ സമയം ഏകദിന, ടി20 ടീമുകളുടെ നായക സ്ഥാനം ഒഴിയുന്ന കാര്യത്തില് കോഹ്ലി രോഹിതുമായും, ഇന്ത്യന് ടീം മാനേജ്മെന്റുമായും ദീര്ഘനേരം ചര്ച്ച നടത്തിയതായും, വരും മാസങ്ങളില് കോഹ്ലി തന്നെ ഇക്കാര്യം പ്രഖ്യാപിക്കുമെന്നുമായിരുന്നു ടൈംസ് ഓഫ് ഇന്ത്യ റിപ്പോര്ട്ട് ചെയ്തിരുന്നത്. എക്കാലത്തെയും മികച്ച ബാറ്റ്സ്മാനായിത്തീരാന് കോഹ്ലി ആഗ്രഹിക്കുന്നുവെന്നും അതിന് ബാറ്റിംഗില് കൂടുതല് ശ്രദ്ധ കേന്ദ്രീകരിക്കേണ്ടി വരുമെന്നതിനാല് നായക സ്ഥാനം ഒഴിയാനുള്ള തീരുമാനത്തില് കോഹ്ലിയെത്തിച്ചേരുകയായിരുന്നുവെന്നും ബിസിസിഐ വൃത്തങ്ങള് തങ്ങളോട് പറഞ്ഞിരുന്നതായും ടൈംസ് ഓഫ് ഇന്ത്യ അവരുടെ റിപ്പോര്ട്ടില് ചൂണ്ടിക്കാട്ടിയിരുന്നു. എന്നാല് ഈ വാര്ത്ത തീര്ത്തും അടിസ്ഥാന രഹിതമാണെന്നാണ് അരുണ് ധുംലാലിന്റെ വാക്കുകളില് നിന്ന് ഇപ്പോള് വ്യക്തമായിരിക്കുന്നത്.